คัดหุ้นคุณภาพดีทนทาน Fed tapering /policy risk อาจกระทบกลุ่ม Financials จำกัด ASK, MICRO และ TIDLOR คาดไม่ได้รับผลกระทบจากประเด็นนี้ / SET 1600-1610 แนะนำ AMATA, PTT
23 มิถุนายน 2564

คัดหุ้นคุณภาพดีทนทาน Fed tapering เรามองว่าไม่ช้าก็เร็ว Fed จะเริ่มส่งสัญญาณ tapering ในปีนี้และคาดว่าจะเริ่มปรับลดสภาพคล่องจริงในปีหน้าอย่างค่อยเป็นค่อยไป การลงทุนในสภาวะที่เศรษฐกิจเริ่มฟื้นตัวได้ดีและ Fed จะเริ่มลดสภาพคล่องในระบบนั้น การลงทุนในหุ้นกลุ่มที่มีลักษณะคุณภาพสูงมีกระแสเงินสดแข็งแกร่งและหนี้สินน้อยถือเป็นอีกหนึ่งทางเลือกการลงทุนที่น่าจะ สามารถ outperform ตลาดได้ ทั้งนี้หากเราลองใช้ Altman’s Z-Score Model เพื่อคัดหาหุ้นที่มีคุณสมบัติดังกล่าวพบว่าหุ้นที่มีคะแนนสูง (Z>10) จะแสดงถึงคุณภาพดี ซึ่งจากการคัดกรองออกมานั้นได้แก่ RBF, CBG, OSP, SRICHA, COM7, KCE, HANA, DELTA, BH, CHG, EKH, AOT, INTUCH และ YGG ซึ่งหุ้นกลุ่มที่มีคุณภาพสูงเหล่านี้คาดว่าจะสามารถทนทานต่อความผันผวนของตลาดจากสภาพคล่องในระบบที่จะเริ่มลดลงในระยะข้างหน้า
ธปท. อาจเคาะประเด็นปรับเพดานดอกเบี้ยสัปดาห์หน้าคาดกระทบกลุ่ม financials จำกัด  แหล่งข่าวจากสถาบันการเงิน เปิดเผยว่า ธนาคารแห่งประเทศไทย (ธปท.) จะมีการหารือเกี่ยวกับการลดเพดานอัตราดอกเบี้ยสินเชื่อรายย่อยกับสถาบันการเงินภายในสัปดาห์นี้ (21-25 มิถุนายน 2564) หลังจากที่ พล.อ.ประยุทธ์ ขอให้ธปท.พิจารณาปรับดอกเบี้ยสินเชื่อบุคคลและบัตรเครดิตลดลงอีก เพื่อแก้ปัญหาหนี้ครัวเรือนประเทศ  คาดว่าในเบื้องต้นธปท.จะปรับลดเพดานดอกเบี้ยลงเพียง 1-2% โดยจะครอบคลุมเฉพาะสินเชื่อที่เพดานดอกเบี้ยเกิน 20% ต่อปีเป็นหลัก ประกอบด้วย สินเชื่อส่วนบุคคล (เพดานอยู่ที่ 25% ต่อปี), สินเชื่อจำนำทะเบียนรถ (เพดานอยู่ที่ 24% ต่อปี), สินเชื่อนาโนไฟแนนซ์ (เพดานอยู่ที่ 33% ต่อปี) และสินเชื่อพิโกไฟแนนซ์ (เพดานอยู่ที่ 28% ต่อปี) ขณะที่เพดานดอกเบี้ยบัตรเครดิตอาจไม่ได้ถูกปรับอย่างที่กังวลในตอนแรกเนื่องจากปัจจุบันดอกเบี้ยก็ต่ำอยู่แล้วที่ระดับ 16% ต่อปี โดยเราคาดว่าหากข่าวนี้เป็นจริงจะกระทบต่อหุ้นกลุ่ม Bank และ Finance จำกัด กลุ่มสินเชื่อจำนำทะเบียนโดยรวมได้รับผลกระทบจำกัดจากสินเชื่อส่วนใหญ่ของกลุ่มต่ำกว่าเพดานดอกเบี้ยปัจจุบัน เรามองว่า TIDLOR จะไม่ได้รับผลกระทบเลยจากประเด็นดังกล่าว ขณะที่ SAK จะได้รับผลกระทบมากที่สุดจากการที่บริษัทปล่อยสินเชื่อจำนำทะเบียนอยู่ระดับใกล้เคียงเพดานปัจจุบัน กลุ่มธนาคารก็คาดว่าจะไม่ได้รับผลกระทบเช่นกันเนื่องจากมีสัดส่วนสินเชื่อส่วนบุคคลเพียง 5-10% และปัจจุบันเก็บต่ำกว่าเพดานมากพอสมควรที่ 10-15% จากเพดานปัจจุบัน 25% ต่อปี  ทางด้านกลุ่มบัตรเครดิตอย่าง KTC และ AEONTS จะยังได้รับผลกระทบจากสินเชื่อส่วนบุคคลที่มีสัดส่วนประมาณ 30% ของพอร์ตสินเชื่อรวม โดยเราคาดว่าทุก 1% ของดอกเบี้ยที่ปรับลดลงจะกระทบกำไรบริษัทประมาณ 4% ดังนั้นถ้าประเมินจากระดับราคาทั้งกลุ่ม Financials โดยรวมที่ปรับตัวลงแรงในช่วงที่ผ่านมา เราคาดว่า downside เริ่มจำกัดโดยหุ้นกลุ่มที่ไม่ได้รับผลกระทบเลยและยังมีโมเมนตัมผลประกอบการไตรมาสสองที่คาดว่าจะออกมาเติบโตแข็งแกร่งได้แก่หุ้นกลุ่มสินเชื่อเช่าซื้อรถบรรทุก (ASK, MICRO) ขณะที่หุ้นกลุ่มจำนำทะเบียนรวมถึงกลุ่มธนาคารอาจเริ่มฟื้นตัวหลังตลาดคลายความกังวลต่อประเด็นนี้
มุมมองตลาดหุ้น/กลยุทธ์การลงทุน คาดกรอบ SET 1600-1610 แนะนำ AMATA, PTT
หุ้นแนะนำ  1) AMATA (ราคาพื้นฐาน 22.60 บาท) ถึงแม้ว่าผลประกอบการ 2Q21 จะยังทรงตัวจาก 1Q21 แต่เราคาดหวังการขายที่ดินในไทยและเวียดนามจะกลับมาแข็งแกร่งในช่วงครึ่งปีหลังและปีหน้า รวมถึงอาจได้ประโยชน์จากการย้ายฐานการผลิตจากจีนมากขึ้น ช่วยสนับสนุนการเติบโตในระยะข้างหน้า 2) PTT (ราคาพื้นฐาน 45.00 บาท) กระแสเงินสดอิสระและทิศทางกำไรที่แข็งแกร่งในปี 2564-65 ทั้งยังมี upside จากการลงทุนใหม่ๆ อย่างต่อเนื่องซึ่งรวมถึงธุรกิจในห่วงโซ่มูลค่า EV เพื่อสนับสนุนให้ไทยกลายเป็นฐานการผลิต EV ของภูมิภาค ทั้งนี้โครงการใหม่ๆ ที่อาจเกิดขึ้นจะนำขีดความสามารถและเทคโนโลยีจากพันธมิตรต่างๆ มาใช้ประโยชน์ โดยคาดว่า ROIC จะสูงกว่าธุรกิจดั้งเดิมอย่างน้ำมันและก๊าซ
รายงานตัวเลขเศรษฐกิจสัปดาห์นี้: 
วันพุธ ติดตาม การประชุมธนาคารกลางของไทย คาด กนง.คงอัตราดอกเบี้ยนโยบายที่ 0.50% ตัวเลขส่งออก และนำเข้าของไทยเดือน พ.ค. คาด +30% YoY และ +52.6% YoY ตามลำดับ และคาดไทยเกินดุลการค้า 775 ล้านเหรียญสหรัฐฯ ตัวเลขคาดการณ์ดัชนี PMI ภาคการผลิตของเยอรมัน และยูโรโซน เดือน มิ.ย. คาด -1.5% และ -1.4% MoM เป็น 63.4 และ 62.2 จุดตามลำดับ ตัวเลขยอดขายบ้านใหม่ของสหรัฐฯ เดือน พ.ค. คาด +1.4% MoM เป็น 8.75 แสนยูนิต และปริมาณนำ้มันดิบคงคลังสหรัฐฯ รายสัปดาห์คาด -3.29 ล้านบาร์เรล,
วันพฤหัสฯ ติดตาม ตัวเลข German Ifo Business Climate Index เดือน มิ.ย. คาดทรงตัว MoM ที่ 100 จุด การประชุมธนาคารกลางอังกฤษคาดคงอัตราดอกเบี้ยนโยบายที่ 0.10% ยอดสั่งซื้อสินค้าคงทนของสหรัฐฯ เดือน พ.ค. คาด +2.7% MoM และตัวเลขการขอรับสวัสดิการว่างงานของสหรัฐฯรายสัปดาห์คาด 3.8 แสนคน (-7.7% WoW),
วันศุกร์ ติดตาม ตัวเลข Core PCE Price Index เดือน พ.ค. คาด +3.4% YoY